Lorrie ry beampte op renbaan raak | Netwerk24
Deur André Damons 14 April 2019 21:00
'n Baanbeampte van die Boshof Oval-renbaan is in die hoësorgeenheid van 'n Bloemfonteinse hospitaal nadat hy Saterdag in 'n fratsongeluk op die baan deur 'n watervragmotor raakgery is.
Dirk van Schalkwyk, 'n assistentklerk, is na die Mediclinic Bloemfontein gevlieg nadat hy op dié renbaan in Boshof in die Wes-Vrystaat raakgery is.
Die baan was klaar natgespuit en die vragmotor was besig om die baan te verlaat toe die ongeluk gebeur het.
Die eerste streekskampioenskap van die World of Motorsport South Africa (Womza) is Saterdag op die renbaan gehou.
Pieter Esterhuizen, 'n promotor, het die voorval as 'n fratsongeluk beskryf en gesê Van Schalkwyk het iemand in die paviljoen gegroet en skielik voor die vragmotor ingeloop.
Die ongeluk het binne sekondes gebeur.
"Dit is uit en uit 'n fratsongeluk. Dit is niemand se skuld nie. Die oom werk al jare lank op die baan. Hy het op daardie oomblik net nie gekonsentreer en gekyk waar hy loop nie.
"Ons het ná die tyd gesit en praat oor hoe om soortgelyke ongelukke in die toekoms te voorkom. Dit kon nie verhoed word nie en daar was niks wat enigeen daaraan kon doen nie. Dit is 'n menslike fout en iets wat baie sleg is vir ons," sê hy.
Volgens hom is almal wat op en langs die baan werk altyd veiligheidsbewus en word alles moontlik gedoen om mense se veiligheid te verseker.